送江倅
作者：徐積
朝代：宋

paragraphs: 昔之別駕，則有王祥。
其民歌之，海隅稱焉。
今亦有人，能紹厥後。
民之悅之，稱不容口。
庶民所見，乃其皮膚。
見察情僞，見敏簿書。
見法平恕，見獄空虛。
事見無留，才見有餘。
己不敢肆，人安厥居。
其所見者，止於君子。
良士大夫，謂其所性。
得之剛毅，所以能斷。
所以無蔽，所以敢爲，所以勇義。
决遣簿書，是其餘事。
漢之朱博，趙張龔尹。
撫恤大衆，何獨古人。
王祥雖賢，失在寶刀。
正而平者，心則不摇。
人或贈之，則弗受之。
借曰受之，何佩有之。
弗佩曰正，曰平維平，宜於朝廷。
用之一方，一方之綱。
在我者正，是謂爲政。